Spokanas
Spokanas (angl. Spokane) – miestas Jungtinių Amerikos Valstijų šiaurės vakaruose, Vašingtono valstijoje, 370 km į rytus nuo Sietlo, prie Spokano upės, netoli Aidaho sienos. Apygardos centras. Geležinkeliai ir plentai į Portlandą, Bilingsą, yra tarptautinis oro uostas. Spalvotoji metalurgija, medienos apdirbimo, maisto, chemijos (plastikų), plaušienos ir popieriaus pramonė, elektros įrenginių gamyba. Miesto apylinkėse auginami vynmedžiai, kertamas miškas, kasamas auksas, sidabras, urano, vario rūdos. Spokano apylinkėse veikia karinių oro pajėgų bazė. Veikia 1887 m. įkurtas Gonzagos universitetas, JAV šiaurės vakarų, automobilių, vaikų ir kiti muziejai, teatrai, simfoninis, džiazo orkestrai. 2010 m. 86,7 % Spokano gyventojų buvo baltieji, 5 % – lotynoamerikiečiai, 2,6 % – azijiečiai, 2,3 % – afroamerikiečiai, 2 % – indėnai.